
Jogi-közigazgatási szóhasználat és a közérthetőség iránti igény jelentősége az igazgatási tevékenység demokratizmusának tükrében

Pályamunkámban a közigazgatási, illetve a jogi szakszókészlet egyediségének kiemelésére törekszem; néhány sajátos jellemző bemutatásával. A jogi-közigazgatási terminológiát alegységekre bontom. Ezen belül pedig a hivataltól az állampolgárok számára címzett dokumentumok közérthetőségét vizsgálom.
Témámnak kétségkívül nyelvi és kommunikációs oldala is van, dolgozatomban mégis a jogi vonatkozásokat helyezem előtérbe, a közigazgatási tevékenység demokratizmusán keresztül, de a hatékonyságot is megemlítve. Hangsúlyozom, hogy az előbbi két elv együttes megvalósítása igenis lehetséges, de kizárólag a közérthetőség feltételeinek teljesítése esetén. Az állampolgároknak a demokratizmusból eredeztethető alapvető joguk, hogy a nekik szóló hivatalos iratokat számukra érthető formában kapják meg. Sőt, a hivatal is profitálhat ebből: az egyszerűbb megfogalmazással ugyanis sok anyagi és szellemi ráfordítás spórolható meg; az esetleges félreértelmezések kiküszöbölhetők; nem is beszélve arról, hogy ritkábban van szükség kikényszerítésre: általában megvalósul az önkéntes jogkövetés. A közigazgatással szemben támasztott elvárásként jelentkező közérthetőség létjogosultsága, sőt szükségessége tehát elméleti és gyakorlati oldalról egyaránt megkérdőjelezhetetlen.
Teret adok többek között a közérdek és a demokrácia ide vonatkozó alapelveinek is: csak az lehet közérdekű és demokratikus, ami közérthető is egyben. Ennek megfelelően a szakirodalom kapcsolódó megállapításait, a jogi szabályozás kereteit, a közigazgatás által indított kezdeményezések lényegi elemeit és az állampolgárok véleményét tolmácsolom. Nemzetközi viszonylatban is áttekintem a jogforrások, illetve a hivatali dokumentumok közérthetőségét célzó főbb indítványozásokat.
Végezetül pedig a megfogalmazott követelmények meg (nem) valósulását és az általam szükségesnek tartott további változtatásokat összegzem. Rámutatok arra, hogy az egyszerűsítés – számos előnye ellenére – nem abszolutizálható még akkor sem, ha a közérthetőségre irányuló törekvéseket egyébként nemcsak az átlagemberek, hanem a joghoz értők is üdvözlik. A legfőbb akadály a szoros határidő, a hivatalos stílus merevsége, a hatalmi viszonyok rendszere és a nyelvi kompetenciák hiánya. Az előbbiek – lehetőség szerinti – kiküszöbölésével azonban jelentős változásokra lehetne számítani a közérhetőség előmozdítását illetően.
 



